5.4.2023
RO
Jurnalul Oficial al Uniunii Europene
C 125/471 Joi, 15 septembrie 2022
AV. întrucât, în analiza sa tehnică a raportului din mai 2021 privind starea de conservare a componentei maghiare a complexului transfrontalier „Peisajul cultural Fertö/Neusiedlersee”, care este înscris în patrimoniul mondial, Consiliul Internațional pentru Monumente și Situri al UNESCO a constatat că proiectul Stațiunea Sopron de pe malul lacului Fertö, în dimensiunea și forma prezentată, ar dăuna autenticității și integrității complexului transfrontalier de patrimoniu mondial;
AW.
întrucât Ungaria se situează pe locul 73 din cele 180 de țări și teritorii vizate de Indicele de percepție a corupției pe 2021 elaborat de Transparency International (în scădere cu un loc față de anul precedent), iar poziția sa în clasament scade constant din 2012;
Protecția vieții private și a datelor
AX. întrucât, în raportul de misiune întocmit în urma delegației ad-hoc efectuată de Comisia pentru libertăți civile, justiție și afaceri interne la Budapesta, Ungaria, în perioada 29 septembrie-1 octombrie 2021, au fost exprimate preocupări cu privire la lipsa în legislația actuală a garanțiilor privind supravegherea, deoarece nu există un sistem real de control și echilibru și de căi de atac efective; întrucât au fost exprimate preocupări și cu privire la presupusa utilizare a programului informatic de spionaj Pegasus al grupului NSO și la intensificarea supravegherii de către stat a activiștilor, a jurnaliștilor, a avocaților și a politicienilor;
AY. întrucât, în iulie 2021, cu informații obținute dintr-o bază de date spartă, portalul de investigații Direkt36 a dezvăluit că aproximativ 300 de cetățeni maghiari, inclusiv jurnaliști independenți, proprietari de organe mass-media, avocați, politicieni, oameni de afaceri care critică guvernul și foști funcționari de stat, au fost vizați în perioada 2018-2021 de programul de spionaj Pegasus fără știrea lor; întrucât, în observațiile sale preliminare din 15 februarie 2022 privind programele informatice de spionaj moderne, Autoritatea Europeană pentru Protecția Datelor a constatat că utilizarea pe scară largă a produselor informatice de spionaj foarte avansate, precum Pegasus, poate da naștere unor riscuri și prejudicii fără precedent nu numai pentru drepturile și libertățile fundamentale, ci și pentru democrație și statul de drept, a menționat o serie de măsuri ce pot servi drept garanție împotriva utilizării ilegale a programelor de spionaj și a indicat că interzicerea în UE a dezvoltării și implementării programelor informatice de spionaj cu o capacitate ca cea a programului Pegasus ar fi opțiunea cea mai eficientă pentru protecția drepturilor și libertăților fundamentale; întrucât mass-media proguvernamentală din Ungaria nu a relatat aproape nimic despre Pegasus;
AZ.
întrucât, în decizia sa din 9 martie 2022 privind supravegherea sporită în curs a executării hotărârii CEDO în cauza Szabó și Vissy/Ungaria, Comitetul de Miniștri al Consiliului Europei a reamintit că cauza respectivă vizează încălcarea dreptului solicitanților la respectarea vieții lor private și de familie și a corespondenței lor ca urmare a legislației maghiare privind măsurile de supraveghere secretă legate de securitatea națională, în care nu sunt incluse garanții suficient de precise, eficace și cuprinzătoare cu privire la dispunerea, executarea și eventuala reparare a acestor măsuri; întrucât Comitetul de Miniștri a subliniat, de asemenea, că supravegherea secretă ar trebui considerată un act extrem de intruziv, care ar putea aduce atingere drepturilor la libertatea de exprimare și la viață privată și care amenință bazele unei societăți democratice, reamintind, în același timp, că, drept răspuns la hotărârea CEDO, autoritățile au anunțat în 2017 necesitatea unei reforme legislative; întrucât Comitetul de Miniștri a luat act cu profundă îngrijorare de faptul că procesul legislativ se află încă într-o etapă preliminară, iar autoritățile nu au prezentat nicio altă evoluție corespunzătoare și, prin urmare, a solicitat insistent autorităților să adopte de urgență măsurile necesare pentru a alinia pe deplin legislația internă la cerințele Convenției europene a drepturilor omului, să stabilească un calendar pentru procesul legislativ și să prezinte comisiei un proiect de propunere legislativă;
Libertatea de exprimare, inclusiv pluralismul mass-mediei
BA. întrucât, la 13 iulie 2022, Comisia a indicat în capitolul consacrat Ungariei din Raportul din 2022 privind statul de drept că trebuie consolidate independența funcțională și eficacitatea Autorității pentru mass-media și că direcționarea în continuare a unui volum semnificativ de publicitate plasată de stat către mass-media proguvernamentală creează condiții de concurență inegale în peisajul mediatic; întrucât serviciile publice de mass-media funcționează într-un sistem instituțional complex, în contextul unor preocupări legate de independența lor editorială și financiară, iar lucrătorii din domeniul mass-mediei continuă să se confrunte cu dificultăți în exercitarea activităților lor, inclusiv din cauza supravegherii jurnaliștilor de investigație; întrucât accesul la informațiile publice este în continuare împiedicat în condițiile unei stări de pericol;